Шолг1ачу дийнахь обарг дог-майра Ч1ега цхьанне а гина вацара юьртахь. «Къонахий, котам г1аттале, борз уг1учуьра туьйчу хенахь бовлу г1уллакхе баха ара», – олура Кузас. И цу заманахь Эвтархойн юьрткъеда а, маьждиган имам а вара. Схьавалар Теркал дехьара г1алг1азакхех долуш вара и. Шера нохчийн мотт, аьрбойн мотт, оьрсийн мотт хаьара. Шен са мичахь доллу ца хууш майра стаг вара. Дог-майра Ч1егас ца вуьтура и. Ша цхьанхьа воьдуш: «юьрткъеда уллохь хилча сапарг1а хуьлу со. Иштта къонах верг бен Эвтарахь молла вуьтур волуш вац со. Цкъа хьалхавалал, хьох х1удоллу хьовсур ду вай», – олура цо. Вуьшта а шен са аьрха, эвтархоша тоьллачу нехан зуда а яийтина, 1ай орцара декъа дечиг дахьаш, лоруш волчу цунна, ша декхарийлахь хетара муьлххачу эвтархочунна хьалхавала. Рузбанахь Куза хьалха ца ваьлча, хиира и Ч1егица ваханий. Иштта цхьа к1ира д1аделира, шолг1а рузба а т1едеара. Амма обаргаш ц1абог1уш бацара. Уьш стенга бахана а, мичахь байна а ца хаьара.